© AVE MARIA PRESS, 2015

Notre Dame IN 46556, USA

Z anglického originálu:

Our Lady, Undoer of Knots – A Living Novena

Vydal: © Zachej.sk, 2019

Preklad: © Pavol Petrík

Grafika: © Tomáš Kyška

Zodpovedná redaktorka: Zuzana Ring

Nihil obstat: ThDr. Daniel Boleš, PhD.

Imprimatur: Mons. Marek Forgáč, pomocný biskup – generálny vikár

ABÚ Košice – Prot. č. 770/17, 23. 6. 2017

Citáty z oficiálneho katolíckeho prekladu Svätého písma a z Katechizmu Katolíckej cirkvi sú uvedené s láskavým dovolením © Spolku svätého Vojtecha.

ISBN: 978-80-8211-054-1

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

„Toto výnimočné apodnetné putovanie v pohodlí domova a modlitbový sprievodca pomôžu rozuzliť aj tie najťažšie uzly nášho života. Marge Fenelonová pri tvorbe tejto dojímavej novény spojila púť Svätého Otca do Svätej zeme, svoje vlastné skúsenosti z púte i novénu k Panne Márii, rozväzovačke uzlov zo 17. storočia. Treba si to prečítať!“

Donna-Marie Cooper O’Boyle

moderátorka EWTN a autorka knihy

Zakorenení v láske

„Marge Fenelonová hovorí o svojej púti do Svätej zeme a uvažuje o uzloch, ktoré tam brzdia mier. Tvorivo tieto skúsenosti prirovnáva k uzlom v našej duši, ktoré brzdia náš vnútorný pokoj. Táto novéna nás pozýva, aby sme spolu s pápežom Františkom predložili uzly našej duše Otcovi milosrdenstva skrze Máriu, rozväzovačku uzlov.“

Kevin C. Rhoades

biskup diecézy Fort Wayne-South Bend

„Pri čítaní tejto knihy som veľakrát cítila, že mi Duch Svätý hovorí do srdca. Spomínala som si na svoju cestu do Svätej zeme. Marge Fenelonová ponúka formu novény a pozýva nás na cestu po posvätných miestach, ktoré Svätý Otec navštívil počas svojej historickej púte. Každý deň sa rozväzuje iný uzol – nespravodlivosť, odlúčenosť, zmätok, beznádej, žiaľ a strata, nezhody, zrada, závisť, pýcha a súženie – ako ich pozorujeme na situácii v krajine, kde žil Ježiš, ale aj na situácii v našom vlastnom živote. Bola radosť prečítať si túto knihu.“

Diana von Glahn

producentka a moderátorka relácie

Veriaci cestovateľ

„Marge Fenelonová napísala knihu, ktorú by som chcela napísať aj ja! Margina krásna, evokujúca a poetická aplikácia novény na púť do Svätej zeme ma očarila. Nielenže mám pocit, ako keby som chodila po zemi, po ktorej chodil Ježiš a Mária, ale Margine vrúcne modlitby a meditácie mi pomohli lepšie pochopiť, ako Mária rozväzuje uzly nášho života – ak ju pozveme dnu. Či už ju čítate ako putovanie v pohodlí domova alebo ako denné zamyslenie, alebo sa ju budete modliť ako novénu, táto meditácia pod vedením Marge je absolútny poklad viery.“

Woodeene Koenig-Bricker

autorka knihy 365 svätých

„Pápež František vyniesol Pannu Máriu, rozväzovačku uzlov, zo skrytosti do živej reality našej každodennosti. Marge Fenelonová pripravila cestovnú mapu Svätej zeme a spojila ju s novénou, aby nám pomohla rozviazať uzly, ktoré nám najčastejšie bránia žiť život plný radosti. Táto kniha vás povzbudí vložiť stuhu svojho života do rúk Panny Márie a ona sa stane vašou tajomnou obhajkyňou. Kúpte si túto knihu. Čítajte ju, modlite sa s ňou a potom ju dajte niekomu, o kom viete, že hľadá slobodu pre utrápené srdce.“

Lisa Wheeler

zakladateľka Carmel Communications

Táto kniha je venovaná predovšetkým rodine Fenelonovcov.

Potom otcovi Josephovi Kentenichovi (1885-1968),

ktorého slová a príklad ovplyvnili celý môj život.

Predslov

Uzly. Výmole na ceste. Tŕne v oku. Ostré hrany. Nazvite ich, ako chcete, ale všetci ich máme: ťažkosti v živote, ktoré robia život zauzleným, hrboľatým, tŕnistým alebo tvrdým. Nanešťastie, niektoré sme si vytvorili sami – urobili sme zlé rozhodnutia a situácia sa skomplikovala. Iné pochádzajú z bláznovstva, ktorým je život – choroby, nepochopenia, nepredvídané situácie. Hoci nemôžem mnohé uzly v živote vysvetliť alebo vyriešiť, môžem so stopercentnou istotou povedať, že ich máme všetci.

Náš dobrý Boh nás však nikdy nenechá bez pomoci. Boh na prvotný uzol hriechu, ktorý uplietla Eva v rajskej záhrade, odpovedal tak, že nám milostivo dal veľkú rozväzovačku uzlov, svoju Matku, Preblahoslavenú Pannu Máriu.

Pamätám si, ako som prvýkrát počula o mariánskej pobožnosti s názvom „Panna Mária, rozväzovačka uzlov“. Túto pobožnosť má pápež František veľmi rád. V máji 2014 som sa pripravovala na cestu do Svätej zeme, aby som tam nakrútila film o pápežovej návšteve pre televízny cyklus Veriaci cestovateľ. Príprava si vyžadovala veľa práce a musela som myslieť na veľa vecí. Bola som rada, že som do Svätej zeme išla už v roku 2011, keď nás cestovná kancelária Select International Tours pozvala nakrútiť film o púti filadelfskej arcidiecézy. Takto vznikol cyklus Veriaci cestovateľ vo Svätej zemi. Bolo to úžasné a nečakané požehnanie, že som mohla navštíviť toto nádherné miesto. Napĺňalo ma to vďačnosťou a naozaj som nečakala, že sa tam ešte raz dostanem.

Po odvysielaní cyklu Veriaci cestovateľ vo Svätej zemi na EWTN nás oslovilo izraelské Ministerstvo turizmu. Pozvali nás pri príležitosti historickej púte Svätého Otca do Svätej zeme. Jordánska Turistická rada súhlasila, že bude sponzorovať jordánsku časť cesty, a priatelia z Betlehema nám prispeli na tretiu časť. Boli sme pripravení. Traja spolupracovníci sa rozhodli, že nám pomôžu zdokumentovať túto výnimočnú udalosť. Mali sme päťčlenný tím – o troch ľudí viac než obyčajne – naše plány boli veľkolepé a my sme boli plní nadšenia.

11. mája 2014, deväť dní pred odchodom, môj manžel, ktorý je aj koproducentom, režisérom a kameramanom relácie Veriaci cestovateľ, dostal infarkt a nemohol cestovať. Považovala som za nešťastné, že mám od neho odísť do Svätej zeme nakrútiť film pre televízny cyklus, ale mala som záväzky voči turistickým úradom, ktoré k nám boli také štedré. Okrem toho historický význam udalosti bol obrovský a moja mama už letela z Kalifornie, aby sa nám postarala o psa. Aj o Davida sa teda mal kto postarať. Krátko po jeho úraze ďalší kameraman dostal chrípku. Náš päťčlenný tím sa scvrkol na štyroch a napokon na troch ľudí.

Dlho som premýšľala. Uzlov bolo veľa, ale aj tak sme šli.

Cesta bola náročná. Pred nakrúcaním i počas neho som musela niekoľkokrát prepracovať produkčné plány. Pre manželovu chorobu a neprítomnosť som bola precitlivená a stratila som chuť filmovať. Prišli sme o cenné predpoklady.

O mesiac po našej ceste medzi Izraelom a Palestínou vypukli boje a situácia sa zmenila.

Je ľahké pozrieť sa na tieto uzly a myslieť si, že ich nikto nerozuzlí. Ako žena viery však viem, že pre Boha je všetko možné, vrátane mieru vo Svätej zemi.

Modlím sa. Svätý Otec nás žiada, aby sme sa za mier vo Svätej zemi neprestajne modlili. Táto knižka je na to dokonalým nástrojom. Marge Fenelonová ponúka formu novény – deväťdňovej modlitby, ktorá pochádza z modlitieb Preblahoslavenej Matkya Ježišových učeníkov v čase medzi Ježišovým nanebovstúpením a zoslaním Ducha Svätého na Turíce. Pozýva nás na cestu po posvätných miestach, ktoré Svätý Otec navštívil počas svojej historickej púte. Každý deň sa rozväzuje iný uzol – nespravodlivosť, odlúčenie, zmätok, beznádej, žiaľ a strata, nezhody, zrada, závisť, pýcha a súženie – ako ich pozorujeme na situácii v krajine, kde žil Ježiš, ale aj v našom živote.

Aké bude ovocie tejto živej novény? Aká je moja budúcnosť? Aká je vaša budúcnosť? Aká je budúcnosť Svätej zeme? Len Boh má odpovede. Ako kresťania nie sme povolaní poznať alebo chcieť poznať budúcnosť; sme povolaní s dôverou sa obrátiť na nášho Pána a jeho Matku a zveriť im stuhy svojho života.

Nech nám v tom pomáha táto úžasná kniha.

Diana von Glahn

producentka a moderátorka relácie Veriaci cestovateľ

Poďakovanie

Som nesmierne vďačná mnohým ľuďom, ktorí prispeli k vzniku tohto rukopisu.

Samozrejme, v prvom rade rodine Fenelonovcov, ktorá ma podporovala počas celej cesty do Izraela s Katolíckou tlačovou asociáciou – od prihlásenia až po vybaľovanie po návrate domov.

Som vďačná Katolíckej tlačovej asociácii za túto príležitosť a izraelskému Ministerstvu turizmu za financovanie. Chcem sa osobitne poďakovať nášmu šoférovi Jillovi Dalymu a sprievodcovi Ronovi Haraimu za to, že nás koordinovali, informovali a podporovali počas cesty.

Moji spolucestujúci z Katolíckej tlačovej asociácie – Denise Bossert, John Fiestler, Julie Holthaus a Peter Jesserer Smith – trpezlivo znášali moje vrtochy. Som im vďačná za láskavosť a ochranu v Masade.

Diana von Glahn ma povzbudzovala od prvotného nápadu až po zrodenie tejto knihy. S pokorou ďakujem, že sa podujala napísať predslov.

Napokon som nesmierne vďačná redaktorke Heidi Saxtonovej, jednej z najlepších redaktoriek, s ktorými som spolupracovala. Spolu so mnou prežívala všetky zápasy, duchovný boj, neistoty a chyby pri práci na tomto rukopise. A radovala sa z mojich úspechov. Obe sme vďačné Panne Márii, rozväzovačke uzlov. Jej láskyplnú prítomnosť sme vnímali na každom kroku.

Úvod

Pápež František v katechéze z 12. októbra 2013 naznačil svoju osobitnú úctu k Preblahoslavenej Panne Márii ako Panne Márii, rozväzovačke uzlov. V príhovore hovoril o Márii ako o “novej Eve“, ktorá rozväzuje uzol Evinej neposlušnosti. Spomenul, že Mária rozväzuje aj iné druhy uzlov. „Keď nepočúvame Boha, keď sa neriadime jeho vôľou, robíme konkrétne veci, ktoré ukazujú, že mu nedôverujeme – a toto je podstata hriechu – a vytvára sa v nás istý druh uzla. Tieto uzly nás oberajú o pokoj. Sú nebezpečné, lebo mnohé uzly môžu vytvoriť chumáč, ktorý sa veľmi bolestivo a ťažko rozpletá,“ povedal.¹

Svätý Otec sa stretol s obrazom Panny Márie, rozväzovačky uzlov, v roku 1986, keď si robil doktorát v Nemecku. Navštívil kostol svätého Petra am Perlach a tam ho uvidel. Na obraze Mária drží v rukách zauzlenú stuhu – tá predstavuje náš život a uzly, ktoré nás trápia – a trpezlivo tieto uzly rozpletá. Obraz i príbeh s ním spojený ho zaujali. Kúpil si pohľadnicu s obrazom a vzal si ju so sebou do Argentíny. Ako kardinál si dal tento obraz vyryť do kalicha a dal ho pápežovi Benediktovi XVI. Panna Mária, rozväzovačka uzlov, s ním prežila veľmi ťažké obdobie. Pápež František neprestal prehlbovať svoju oddanosť Panne Márii s týmto titulom. Autor Paul Vallely nazval svoju biografiu pápeža Františka „Rozväzuje uzly“.

Nie je teda prekvapením, že vďaka pápežovi Františkovi a jeho úcte k Panne Márii, rozväzovačke uzlov, sa táto pobožnosť rozšírila po celej Argentíne a do celého sveta. Nie je prekvapením ani to, že pápež František po svojom zvolení najprv navštívil baziliku Santa Maria Maggiore a zveril svoju pápežskú službu do Máriinej opatery. Pobožnosť k Panne Márii, rozväzovačke uzlov, šíril aj pred svojím zvolením, aj ako pápež.

Koniec ukážky